**OTVARANјE I KORIŠĆENјE POSEBNOG RAČUNA ZA IZBORNU KAMPANјU**

 Radi prikuplјanja sredstava za finansiranje izborne kampanje političke stranke, grupe građana i koalicije (politički subjekti) su dužne da otvore poseban račun za finansiranje izborne kampanje, koji se ne može koristiti u druge svrhe.

 Politički subjekt koji ne poseduje poseban račun dužan je da ga otvori nakon raspisivanja izbora, a pre proglašenja izborne liste. Sva sredstva namenjena za finansiranje izborne kampanje se uplaćuju na ovaj račun i sva plaćanja troškova izborne kampanje vrše se sa tog računa.

 Otvaranje posebnog računa za izbornu kampanju za koaliciju i grupu građana uređuje se sporazumom o obrazovanju kolicije, odnosno grupe građana.

 Grupe građana otvaraju tekući račun na ime fizičkog lica koje određeno sporazumom, odnosno ugovorom o osnivanju grupe građana, pri čemu to ne može biti račun koje to lice koristi u privatne svrhe.

 Sredstva prikuplјena za redovan rad, politički subjekti mogu koristiti za finansiranje izborne kampanje pod uslovom da ih uplate na poseban račun za izbornu kampanju.

 **Prestanak korišćenja posebnog računa**

 Danom podnošenja Agenciji izveštaja o troškovima izborne kampanje, odnosno u roku od 30 dana od dana objavlјivanja konačnih rezultata izbora, poseban račun gubi namenu radi koje je otvoren i stanje na njemu mora biti svedeno na nulu, bilo da su prihodi kampanje jednaki njenim rashodima, ili da se neutrošena sredstva prikuplјena iz javnih i privatnih izvora vrate na račun budžeta Republike Srbije, autonomne pokrajine ili jedinice lokalne samouprave, odnosno prebace na račun stranke namenjen za finansiranje redovnog rada.